La Secretaria General de l'Esport i de l'Activitat Física (SGEAF) ha elaborat un document amb les mesures per realitzar les activitats esportives d'estiu per a infants i adolescents entre 3 i 18 anys en les condicions de seguretat i prevenció necessàries en un context d'excepcionalitat derivat de la pandèmia de la Covid-19.
El pla ha estat aprovat pel comitè directiu del Pla PROCICAT per emergències associades a malalties transmissibles emergents amb potencial alt risc, que també ha validat una guia elaborada per la SGEAF per calcular l'aforament de les instal·lacions esportives durant el procés de desconfinament.
La consellera de la Presidència, Meritxell Budó, ha presentat avui al Parlament el Decret llei pel qual s'autoritza el Consell Català de l'Esport a prestar garantia, durant l'exercici 2020, a favor de l'Institut Català de Finances, per a l'atorgament de préstecs a les entitats esportives afectades per la pandèmia del coronavirus, fins a un màxim global de 8 milions d'euros.
El text, aprovat pel Govern el 5 de maig passat, permetrà a les entitats sol·licitar préstecs d'entre 20.000 i 300.000 euros amb un període de retorn màxim de 5 anys i fins a 1 any de carència en el període.
La línia de finançament que es posa a disposició del teixit esportiu, coneguda com "ICF Esports Liquiditat", compta amb una dotació de 10 milions d'euros.
El Consell Català de l'Esport ha obert avui la convocatòria de subvencions pluriennals per donar suport a les federacions esportives i unions de clubs de Catalunya durant el 2020 en àmbits com la gestió, la competició i l'alt rendiment.
El Govern ha adoptat mesures de flexibilització de les bases reguladores del procediment per evitar perjudicis als beneficiaris i donar viabilitat màxima a actuacions afectades pel context generat per la Covid-19.
L'import total dels ajuts és de 9,5 milions d'euros, que es reparteix en 7,6 milions d'euros aquest any 2020 i 1,9 milions d'euros l'any 2021.
Arran de les instruccions fetes públiques avui pel Ministeri de Sanitat en l'Ordre SND/458/2020, de 30 de maig, en què es flexibilitzen determinades restriccions establertes en la declaració d'estat d'alarma del Plan para la transición hacia una nueva normalidad, la Secretaria General de l'Esport i de l'Activitat Física (SGEAF) exposa al sector esportiu català les mesures que modifiquen el desenvolupament de la pràctica esportiva per als territoris que es troben en les fases 1 i 2, que seran d'aplicació a partir del proper dilluns 1 de juny.
Malgrat els efectes que la pandèmia de la Covid-19 té en el sector esportiu, la Secretaria General de l'Esport i de l'Activitat Física (SGEAF) continua treballant per mantenir el suport i l'atenció als actors vinculats a l'esport escolar de Catalunya.
En aquesta línia, segueixen actives les tasques relatives al Pla Català d'Esport a l'Escola (PCEE), un dels programes que promou el Govern per tal d'incrementar la pràctica esportiva regular dels infants i adolescents de Catalunya i aconseguir que aquest col·lectiu realitzi els 60 minuts diaris d'activitat fisicoesportiva recomanats per l'Organització Mundial de la Salut (OMS).
El secretari general de l'Esport i de l'Activitat Física, Gerard Figueras, ha presidit avui la quarta reunió per videoconferència de la Mesa Sectorial de l'Activitat Física i l'Esport de Catalunya, durant la qual representants del teixit esportiu han demanat a l'Estat la rebaixa de l'IVA aplicable a l'activitat esportiva, una reclamació que no és nova però que consideren encara més necessària en l'actual crisi sanitària motivada per la Covid-19.
La consellera de la Presidència i portaveu del Govern, Meritxell Budó, ha signat per via telemàtica el Conveni Marc de Col·laboració per a Desenvolupar el Grau en Ciències de l'Activitat Física i l'Esport de la Universitat de Lleida (INEFC-Pirineus) a la ciutat de la Seu d'Urgell, juntament amb el president de la Diputació de Lleida, Joan Talarn; l'alcalde de la Seu d'Urgell, Jordi Fàbrega; el rector magnífic de la Universitat de Lleida (UdL), Jaume Puy, i el director de l'INEFC, Jordi Solà, en un acte que ha comptat amb la presència del secretari general de l'Esport i de l'Activitat Física, Gerard Figueras.
El Govern ha aprovat un Decret llei que conté diverses mesures per facilitar i garantir l'activitat dels professionals del salvament i socorrisme, per una banda, i de les entitats esportives, de l'altra, arran de la situació creada per la Covid-19.
Els canvis legislatius pretenen ajudar a pal·liar les afectacions que el coronavirus està tenint en el teixit esportiu i adaptar-se als escenaris futurs.
La consellera de la Presidència i portaveu del Govern, Meritxell Budó, ha insistit avui en la importància que el govern espanyol adopti mesures urgents de suport al sector esportiu, com ara un tipus d'IVA reduït al 10%.
Budó ha reclamat novament aquesta petició, inclosa dins del paquet de la quarantena de propostes econòmiques que el president de la Generalitat, Quim Torra, va presentar en la reunió de presidents autonòmics amb el president Sánchez d'aquest cap de setmana, per poder atendre com cal l'emergència econòmica i social que ha derivat de la pandèmia del coronavirus.
Després de les instruccions fetes públiques pel Ministeri de Sanitat en l'Ordre SND/414/2020, de 16 de maig en què es flexibilitzen determinades restriccions establertes en la declaració d'estat d'alarma amb motiu de l'aplicació de la fase 2 del Plan para la transición hacia una nueva normalidad, la Secretaria General de l'Esport i de l'Activitat Física (SGEAF) exposa al sector esportiu català les condicions en què a partir del proper dilluns 25 de maig es podrà realitzar l'activitat esportiva i es podran obrir instal·lacions esportives cobertes, piscines i platges.